Ez a hurrikánbiztos ház több mint 600 ezer műanyag palackból készült - 11 Július 2019 - György Béla Honlapja
Péntek, 2019-07-19, 08:55:26
Nyitólap » 2019 » Július » 11 » Ez a hurrikánbiztos ház több mint 600 ezer műanyag palackból készült
Ez a hurrikánbiztos ház több mint 600 ezer műanyag palackból készült
Forrás: Új Világtudat | 2019.07.10.
A kanadai JD Composites építőipari cég létrehozta az első kísérleti házat, amely körülbelül 612000 újrahasznosított műanyag palackból épült. A Beach House a kanadai Nova Scotia tartományban található, és nem csak egy kiváló példa a műanyagok újrahasznosítására, de ellenáll a hurrikánoknak is.
A JD Composites társtulajdonosai, David Saulnier és Joel German álltak elő a Beach House koncepciójával, amely egyszerű, modern és tartósan gazdaságos, gyors építési megoldást kínál. (1)
"Az elképzelésünk nem az, hogy egyedi otthonokat építünk olyan pároknak, akik új álomlakást szeretnének," - mondja Joel German. "Célunk, hogy olyan projekteket valósítsunk meg, amelyek lehetővé teszik a mennyiségi értékesítést - kisebb lakásokat, menedékházakat, raktárakat, irodákat, barakkokat. A katasztrófavédelmi menhelyek szintén ide sorolhatók."
A duó szorosan együttműködött az Ontario székhelyű Armacell céggel, amely PET (polietilén-tereftalát) maghab-technológiával létrehozta az épülethez készült előregyártott falpaneleket. Ezeket a paneleket úgy állították elő, hogy körülbelül 612000 újrahasznosított műanyag palackot olvasztottak kis gyöngyökké, mielőtt egy extrudálási folyamat során formákba öntötték őket.
Ezek az előregyártott panelek kiváló hőszigetelést, tartósságot, nedvességtől és penésztől való védelmet biztosítanak, és néhány héten belül, vagy akár napok alatt is össze lehet őket szerelni a helyszínen.
Továbbá a paneleket a Mississaugában található Exova mérnöki létesítményében is tesztelték, és a vizsgálatok szerint elég erősnek bizonyultak ahhoz, hogy ellenálljanak a szélsőséges szélnek, akár egy 5-ös kategóriájú hurrikánnak.
Több mint 184 panelt használtak az otthon megépítéséhez, minden egyes darabot kézzel formázva és vágva, a szükséges kialakításnak megfelelően. A végeredmény egy modern családi ház, amely egyszerű homlokzattal, tengerparti témájú belső térrel és energiahatékonysággal rendelkezik, miközben képes ellenállni a legvadabb hurrikánnak is.
A Beach House-t jelenleg demó házként és kölcsönözhető nyaralóként tesztelik annak érdekében, hogy ellenőrzésre kerüljön a tartóssága és az otthon belső és külső viselkedése.
"Meg akarjuk nézni, hogyan reagálnak az időjárás során az épületben használt különböző anyagok, mint például a festékek és alapozók, figyelemmel kísérve a hatékonyságot és a különböző összetevőket," - mondja German. (2)
Az alábbi videóban David Saulnier és Joel German mutatja be a műanyag palackokból épült modern házat.
(1) - https://www.jdcomposites.ca/
(2) - https://newatlas.com/beach-house
Kategória: Tudomány | Technika | Megtekintések száma: 5 | Hozzáadta: georgio | Tag-ek(kulcsszavak): környezetvédelem, Kanada, építészet, újrahasznosítás, videó, új, műanyag | Helyezés: 0.0/0